Castilla (1737)

**Castilla** oli Espanjan laivaston vuonna 1737 vesille laskettu kaksikantinen 66-tykkinen Fuerte-luokan linjalaiva.

## Valmistus

Alus tilattiin Havannasta. Alus laskettiin vesille 13. kesäkuuta 1737 ja otettiin palvelukseen 24. marraskuuta 1737.

## Palvelus
Alus saapui 1738 Havannasta viimeisteltäväksi ja palvelukseen otettavaksi Cádiziin, mistä se lähti 2. kesäkuuta 1738 Pizarron laivastossa Havannaan. Laivasto saapui elokuussa Havannaan. Alus saapui 1. tammikuuta 1739 *Guipúzcoan* kanssa Veracruziin, jolloin aluksen päällikkönä oli Isidro de Antayo. Alus yritti 12. helmikuuta palata Havannaan, mutta kova myrsky pakotti sen palaamaan satamaan. Se lähti 19. huhtikuuta Veracruzista *San Juan Bautistan* ja fregatti *Esperanzan* kanssa Havannaan, jonne ne saapuivat 8. toukokuuta. Alus lähti 22. kesäkuuta Havannasta Pizarron laivueessa Espanjaan. Laivue saapui 13. elokuuta Santanderiin mukanaan yli kaksi miljoonaa pesoa.

Alus lähti 18. lokakuuta Santanderista Coruñaan, jonne se saapui 22. lokakuuta. Alus jatkoi 3. marraskuuta Coruñasta Ferroliin, mistä se lähti maaliskuussa 1740 ajamaan takaa Britannian kuninkaallisen laivaston fregattia. Alus lähti 11. huhtikuuta 1740 Ferrolista *Princesan* ja fregatti *Esperanzan* kanssa Pizarron alaisuudessa. Alus lähti 31. heinäkuuta Ferrolista Karibianmerelle Torresin laivastossa, jonka muuta alukset olivat *San Felipe*, *Príncipe*, *Santa Ana*, *Nueva España*, *San Luis*, *Andalucía*, *Reina*, *San Antonio*, *Santiago*, *Fuerte* ja *Real Familia* sekä kaksi pientä pinkkiä. Laivasto oli 20. syyskuuta Puerto Ricossa, mistä se lähti 6. lokakuuta. Laivasto saapui 26. lokakuuta Cartagena de Indiasiin, mistä se lähti 7. helmikuuta 1741 ja saapui 24. helmikuuta Havannaan. Alus lähti 1. marraskuuta laivaston mukana Havannasta Tortugaan, missä ne kohtasivat Veracruzista saapuvan saattueen. Alus palasi 12. marraskuuta Havannaan mukanaan vallattu brittiläinen alus.

Alus lähti 6. kesäkuuta 1742 Havannasta *Fuerten* kanssa partiomatkalle Bahaman alueelle. Ne palasivat 18. kesäkuuta Havannaan mukanaan vallattu brittiläinen alus. Alus lähti 28. tammikuuta 1743 Havannasta Britannian kuninkaallisen laivaston fregatin takaa-ajoon Espínolan laivueessa, jonka muut alukset olivat *Europa* ja *Real Familia*. Laivue lähti 17. huhtikuuta Havannasta saattaakseen Veracruzista fregatti *Bizarren* Havannaan. Kesäkuussa 1743 alus lähti Havannasta *Nueva Españan* kanssa ajamaan takaa Britannian kuninkaallisen laivaston fregattia. Alus palasi 19. kesäkuuta 1743 yksin Havannaan.

Alus lähti 14. tammikuuta 1744 Havannasta *Europan* kanssa Espínolan alaisuudessa Veracruziin, mistä laivue palasi helmikuussa Havannaan. Alus saapui 17. huhtikuuta *Europan* kanssa Havannaan Torresin laivaston *San Antonion*, *Glorioson*, *San Luisin*, *Reinan*, *Príncipen*, *Fuerten*, *Real Familian* ja *Santiagon* sekä fregattien *San Ciriacon*, *Nonpareilin* ja neljän prikin saattamana mukanaan seitsemän miljoonaa pesoa. Alus lähti 1744 Havannasta *Europan* kanssa Espínolan alaisuudessa Veracruziin. Ne palasivat 7. heinäkuuta 1744 Havannaan, missä *Castillalle* ja *Gloriosolle* kuormattiin 26. lokakuuta yhdeksän miljoonaa pesoa. Rahavaroin kuormatut alukset lähtivät Havannasta Coruñaan Torresin laivueen *Europan* ja *Príncipen* saattaman neljän rahtialuksen saattueen mukana. Ne saapuivat 5. tammikuuta 1745 Coruñaan ja Ferroliin heinäkuussa.

Alus saapui 19. helmikuuta 1746 Ferroliin Ferrolin paikallislaivueen ja *Asían* saattamina. Se saapui elokuussa *San Felipen* ja *Europan* kanssa muutaman päivän partiomatkalta Ferroliin, missä ne valmistautuivat *Asían* ja *Glorioson* kanssa torjumaan lokakuussa Britannian kuninkaallisen laivaston hyökkäyksen.

Alus lähti 12. syyskuuta 1747 *Europan* kanssa Ferrolista kuljettaen elintarvikkeita, työkaluja, aseita ja rautaa Limaan. Ne lähtivät 30. joulukuuta Uruguayn Moldonadosta Chilen Concepcióniin, mistä ne jatkoivat 5. huhtikuuta Callaoon. Alukset saapuivat 22. huhtikuuta 1748 Callaoon, missä ne siirrettiin reserviin eteläisen pallonpuoliskon talven ajaksi. Alukset lähtivät joulukuussa 1748 Callaosta fregatti *Esperanzan* kanssa tiedustelumatkalle Juan Fernándezin saarille. Matkalla alukset pysähtyivät Valdiviassa ja Concepciónissa. Ne saapuivat 7. helmikuuta 1749 Valparaisoon ja Callaoon toukokuussa ilman *Esperanzaa*. Alus lähti 15. marraskuuta 1749 *Europan* kanssa Callaosta Orozcon alaisuudessa. Laivue oli 13. joulukuuta Juan Fernándezin saarilla ja saapui 29. joulukuuta Concepcióniin, mistä se lähti 22. tammikuuta 1750. Alukset saapuivat 9. kesäkuuta Cádiziin mukanaan yli kaksi miljoonaa pesoa. Alus oli 1751 huollettavana ja uudelleen varustettavana.

Alus suojasi 6. heinäkuuta 1751 Cádizista *Europan* sekä fregattien *Auroran*, *Bizarran* ja *Diligenten* kanssa 14 rahtialuksen saattueen, joka kuljetti elintarvikkeita, joukkoja sekä merimiehiä. Vuodesta 1752 alus oli Havannassa, kunnes se suojasi 6. huhtikuuta 1765 *Europan* ja viestialus *Júpiterin* kanssa viiden rahtialuksen saattuetta. Saattue saapui 12. kesäkuuta Cádiziin mukanaan yli kahdeksan miljoonaa pesoa. Alus siirrettiin heinäkuussa 1755 Cádizissa reserviin.

Toukokuussa 1756 alus partioi Gibraltarin salmessa ja Välimerellä etsien merirosvoja. Se suojasi 5. syyskuuta 1756 Cádizista fregatti *Liebren* kanssa saattaakseen rahtialuksia satamaan. Vuonna 1757 alus jälleen torjui merirosvousta Gibraltarin salmessa ja Välimerellä. Alus saapui 9. maaliskuuta 1757 Cádiziin fregatti *Industrian* ja saattueen kanssa.

Alus otettiin 1757 palvelukseen Cádizissa kotivesillä yksin tai *Españan* kanssa partioivana aluksena. Se saapui 4. kesäkuuta 1757 Cádiziin, kun se oli suojannut joukkoja ja ampumatarvikkeita kuljettaneen saattueen Ceutaan.  Alus saapui 8. elokuuta 1757 Cádiziin peräsin vaurioituneena partiomatkalta Cabo de São Vicenten ja Cabo de Santa Marían alueelta.

Tammikuussa 1758 alus palautettiin palvelukseen torjumaan Välimeren merirosvousta. Se saapui 9. joulukuuta 1758 Pasajesiin *Brillanten* kanssa suojatessaan saattuetta. Alus otettiin 15. maaliskuuta 1759 palvelukseen partioimaan Cabo de São Vicenten ja Cabo de Santa Marían alueilla. Se suojasi 20. huhtikuuta Cartagenasta saattueen Cádiziin ja Ferroliin. Alus lähti 15. heinäkuuta Cádizista Azoreille. Se saapui 23. lokakuuta Cartagenaan ja 30. lokakuuta Barcelonaan 12 rahtilaivan joukkojenkuljetussaattueen mukana. Alus saapui 11. marraskuuta vallatun hollantilaisen urcan kanssa Cartagenaan, mistä se lähti 27. marraskuuta Cádiziin. Alus oli maaliskuussa 1760 Cádizissa.

Alus lähti 7. syyskuuta 1760 Cádizista *Princesan*, fregatti *Jasónin*, viestialus *Júpiterin* ja viiden rahtialuksen kanssa Cartagena de Indiasiin, jonne ne saapuivat 29. lokakuuta. Vuoden 1861 alus oli Cartagena de Indiasissa, kunnes se siirtyi vuoden lopulla Havannaan. Alus lähti 14. toukokuuta 1762 Havannasta *Vencedorin* kanssa kohdatakseen merellä Veracruzista saapuvan saattueen ja suojatakseen sen Havannaan. Alus lähti kesäkuussa 1762 Veracruziin *Vencedorin* ja *Tridenten* sekä fregatti *Águilan* kanssa Britannian kuninkaallisen laivaston saarrettua Havannan. Vuoden 1763 alun alus oli Veracruzissa, kunnes se lähti 20. toukokuuta *Vencedorin*, *Tridenten* ja *Arroganten* sekä fregatti *San Estebanin* ja viiden yli 13 miljoonaa pesoa kuljettavan rahtialuksen kanssa Havannaan. Saattue saapui 30. kesäkuuta Havannaan. Alus oli 1763 Cádizissa reservissä ja huollettavana 1764.

Alus suojasi 26. lokakuuta 1765 Cádizista urca *San Juanin* kanssa kolme rahtialusta Cartagena de Indiasiin, jonne saattue saapui 15. joulukuuta. Alus lähti 20. elokuuta 1766 Cartagena de Indiasista Havannaan, jossa se oli edelleen joulukuussa. Alus suojasi 12. tammikuuta 1767 Havannasta *San Carloksen* ja *Españan* kanssa viisi 16 miljoonaa pesoa ja hyödykkeitä kuljettanutta rahtialusta Cádiziin päällikkönään Idiáquez. Saattue saapui 13. maaliskuuta Cádiziin, mistä alus kuljetti 1767 fregattien *Astrea* ja *Palas* kanssa elohopeaa Veracruziin. Alus ajoi karille, missä saadut vauriot korjattiin 1767 Cartagena de Indiasissa.

Maaliskuussa 1768 alus palautettiin palvelukseen kuljetusaluksena, joka kuljetti kolme miljoonaa pesoa Barlovento saarille, New Orleansiin ja Havannaan. Alus saapui 3. elokuuta 1768 Cádiziin *Palasin* ja yli viisi miljoonaa pesoa kuljettaneen rahtialuksen kanssa. Alus siirrettiin 1769 La Carracaan huollettavaksi.

Maaliskuussa 1770 alus lähti Cádizista urcien *Peregrina* ja *San Antonio* kanssa Veracruziin, jonne ne saapuivat toukokuussa. Se lähti Veracruzista aarteiden kuljetusaluksena Havannaan mukanaan 1,2 miljoonaa pesoa. Alus lähti 12. tammikuuta 1771 Havannasta Veracruziin, mistä se lähti 28. toukokuuta kuljetusaluksena Puerto Ricoon, Santo Domingoon ja Havannaan. Alus haaksirikkoutui 11. marraskuuta 1771 kovassa myrskyssä, kun se valmistautui Veracruzista lähtöön mukanaan kaksi miljoonaa pesoa ja erilaisia hyödykkeitä. 

## Lähteet
*

### Viitteet